Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2019/C 361/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”BERGAMOTE(S) DE NANCY”

EU-nro: PGI-FR-0195-AM01 – 30.10.2017

SAN () SMM (X)

1. Hakijaryhmä ja oikeutettu etu

Nimi: Association des Fabricants de Bergamote de Nancy IGP Osoite: co AIAL – 2, avenue de la forêt de Haye – ENSAIA – UDL / BP 172 54 505 Vandoeuvre-lès-Nancy CEDEX FRANCE

Sähköposti: Bergamote-de-nancy@iaa-lorraine.fr

Koostumus: hakijaryhmä koostuu ”Bergamote(s) de Nancy” -makeisten valmistajista. Sillä on näin ollen oikeus pyytää tuote-eritelmän muuttamista.

2. Jäsenvaltio tai kolmas maa

Ranska

3. Eritelmän kohta, jota /kohdat, joita muutos koskee

☒ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu: makeisten pakkaamista koskevan tarkennuksen lisäys, yhteystietojen, valvontaelimien, kansallisten vaatimusten päivitys

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1 Tuotteen nimi

Korvataan tuotteen nimi ”Bergamote(s) de Nancy” nimellä ”Bergamote de Nancy” / ”Bergamotes de Nancy”, koska makeisesta käytetään molempia nimiä kuvaamassa yksittäistä makeista ja sitä, kun tarkoitetaan irtotavarana myytäviä tai kuluttajapakkauksiin pakattuja makeisia.

5.2 Tuotteen kuvaus

Lisätään glukoosisiirappi käytettyihin ainesosiin, sillä vaikka se on mainittu tuote-eritelmän tuotantomenetelmää käsittelevässä kohdassa, se puuttuu tuotteen kuvausta käsittelevästä kohdasta.

Korvataan ”luontainen bergamottiaromi” ilmaisulla ”bergamottiaromi” voimassa olevien aromeja koskevien sääntöjen (asetus (EY) N:o 1334/2008) kehittymiseen mukautumiseksi.

Korvataan lause:

”’Bergamote(s) de Nancy’ on makeinen, joka on valmistettu keitetystä sokerista […]”

seuraavasti:

”’Bergamote de Nancy’ / ’Bergamotes de Nancy’ on makeinen, joka on valmistettu yksinomaan sokerista [… ]”

Poistetaan ilmaisu ”keitetystä”, koska se kuvaa yhden ainesosan valmistusmenetelmän tulosta, ei makeisen koostumusta.

Lisätään makeisten valmistukseen tarkoitettua jäähdyttämätöntä valmismassaa koskeva lause ”Makeiselle luontainen väri johtuu paljaalla liekillä keittämisestä”. Tämä myös valmistusmenetelmän kuvaukseen kirjattu määräys toistetaan, koska siinä käsitellään menetelmää, jonka ansiosta makeinen saa olennaisen ominaisuutensa.

Keitetty raakamassa muuttuu tämän keittomenetelmän vaikutuksesta luonnostaan meripihkanväriseksi, eikä makeismassaan näin ollen tarvitse lisätä väriainetta.

Täsmennetään, että ”Bergamote de Nancy” / ”Bergamotes de Nancy” on ”kova” makeinen. Kovuus ei ole uusi ominaisuus, vaan makeisen erityispiirre, joka johtuu sokerin keittämisestä. Adjektiivin lisäämisellä pyritään täsmentämään tuotteen kuvausta.

Poistetaan lause ”Se nautitaan sellaisenaan”, koska se ei kuvaa tuotetta.

Poistetaan lause ”Bergamote de Nancy ei sisällä kemiallisia aineita tai väriaineita edellä mainittuja ainesosia lukuun ottamatta. ”. Säilytetään ainoastaan erityisesti tuotetta koskevien sääntöjen muotoilu.

Poistetaan virke ”Se on ainoa perinteinen ranskalainen makeinen, jonka maku perustuu luontaiseen bergamottiaromiin. ”. Virke on tarpeeton, koska bergamottiaromin käyttö myös muissa makeisissa on sallittu.

- Makeisten pakkaaminen yksittäispakkauksiin:

Lisätään kohtaan ”Tuotteen kuvaus” lause ”’Bergamote de Nancy’ / ’Bergamotes de Nancy’ pakataan yksittäispakkauksiin”.

Makeiset voivat helposti tarttua kiinni toisiinsa, muuttua himmeiksi, maitomaisen värisiksi ja niiden koostumus voi muuttua (ne voivat pehmentyä ja muuttua hampaisiin kiinni tarttuviksi). Makeisvalmistajat pakkaavat makeiset yksittäispakkauksiin, jotta ne eivät joudu kosketuksiin ilman kanssa ja säilyvät näin paremmin ja pidempään. Näin ollen pian valmistuksen jälkeen tapahtuvalla yksittäispakkaamisella ja mahdollisimman vähäisellä käsittelyllä varmistetaan se, että ”Bergamote de Nancy”- / ”Bergamotes de Nancy” -makeisen erityisominaisuudet, erityisesti sen läpikuultavuus ja kovuus, säilyvät.

5.3 Maantieteellinen alue

Poistetaan viittaus Lorrainen alueeseen, koska alueen rajoja ja nimeä on muutettu Ranskan hallinnollisiin alueisiin tehtyjen muutosten mukaisesti. Säilytetään ainoastaan departementtiluettelo. Maantieteellistä aluetta ei muuteta.

- Yksittäispakkauksiin pakkaaminen maantieteellisellä alueella:

Lisätään virke ”Makeisten valmistus ja pakkaaminen yksittäispakkauksiin tapahtuu maantieteellisellä alueella.”, jotta maantieteellisellä alueella toteutettavat valmistusvaiheet ilmoitetaan selvästi. Yksittäispakkauksiin pakkaamisen on tapahduttava heti valmismassan leikkaamisen jälkeen, koska massa reagoi herkästi ilmankosteuteen ja käsittelyyn. Näin makeiset saadaan nopeammin suojaan kosteudelta, ja ne säilyvät paremmin ja pidempään.

5.4 Alkuperätodisteet

Tuotteen jäljitettävyyden varmistavat tekijät esitetään taulukossa, jossa on erotettu seuraavat vaiheet: ”Raaka-aineiden vastaanotto ja varastointi”, ”Yksittäispakkauksen valmistus” ja ”Pakkaus, varastointi ja myynti”. Lisätään jäljitettävyyttä tukevia välineitä, kuten ”tekninen asiakirja”, ”analyysien tulokset” jne. Näillä muutoksilla, joiden tarkoituksena on varmistaa tuotteiden jäljitettävyys, kirjataan tuote-eritelmään jo käytössä olevat käytännöt, joita ei nykyisessä tuote-eritelmässä ole kuvattu yhtä tarkasti.

5.5 Tuotantomenetelmä

Poistetaan kappale ”Bergamote de Nancy -makeisen valmistustilojen ja -laitteiden on oltava voimassa olevissa säännöksissä vahvistettujen hygieniavaatimusten mukaisia (26.4.1991 annettu asetus nro 91–409).”, koska siinä viitataan yleisiin säännöksiin.

Lisätään tuotteen elinkaarta kuvaava kaavio eri valmistusvaiheiden selventämiseksi. Lisäyksellä ei tehdä muutoksia tuotantomenetelmään, vaan kuvataan sitä taulukon avulla.

Käytetyt raaka-aineet:

Korvataan ilmaisu ”R43- tai R45-glukoosisiirappi” ilmaisulla ”glukoosisiirappi, jonka dekstroosiekvivalentti (DE-luku) on 35–41”, koska termit R43 ja R45 ovat tavarantoimittajan kaupallisia viitteitä samalle dekstroosiekvivalentille. Täsmällisen nimityksen käytöllä ei ole vaikutusta itse tuotteeseen.

Korvataan ilmaisu ”neuvoston direktiivin 88/388 (liitteen 5) ja standardin NF T75 2015 mukainen luontainen bergamottiaromi” ilmaisulla ”voimassa olevien EU:n sääntöjen mukainen bergamottiaromi”. Tämän muotoilun ansiosta tekstissä viitataan yleisiin sääntöihin, jotka tulevat todennäköisesti muuttumaan. Muutoksella ei muuteta käytettyä ainesosaa.

Vesi lisätään raaka-aineluetteloon, koska se on raakamassan valmistuksessa käytettävä raaka-aine, ennen kuin se haihtuu keittämisen aikana. Muutoksella lisätään tuote-eritelmään siitä haihtumisensa takia pois jäänyt ainesosa, joka kuitenkin on välttämätön tuotteen valmistuksessa. Lisätään virke ”mahdollisesti aiemmilla valmistuskerroilla syntyneet ’Bergamote de Nancy’- / ’Bergamotes de Nancy’ -makeisten sivutuotteet siten, että niiden osuus raakamassasta on enintään 15 prosenttia. ”.

Lisäyksen tarkoituksena on sallia sellaisten aikaisemmilla valmistuskerroilla syntyneiden sivutuotteiden käyttö, joille ei ole voitu myöntää SMM-merkintää makeisten leikkaamisen jälkeen ja jotka muodostuvat rikkoutumisen tai muodon muuttumisen vuoksi hylätyistä makeisista. Kyseiset sivutuotteet lisätään raakamassaan massan valmistuksen aikana. Jotta kyseinen käytäntö ei vaikuttaisi valmiin tuotteen ominaisuuksiin, massaan lisättävien sivutuotteiden osuus raakamassasta voi olla enintään 15 prosenttia. Tämä lisääminen ei muuta valmismassan koostumusta, koska kierrätettävien sivutuotteiden (palauteliuoksen) koostumus on sama. Käytäntö vastaa alan toimijoiden käytäntöjä. Lisäyksellä siis kodifioidaan käytännöt.

Valmistusmenetelmä:

Lisätään seuraava kappale:

”a) Raakamassan valmistus: Valmistusvaihe muodostuu sokerin ja aiemmilla valmistuskerroilla syntyneiden mahdollisesti uudelleen käytettävien sivutuotteiden liuottamisesta veteen. Lopullinen seos (raakamassa) syntyy, kun seokseen lisätään glukoosisiirappia. Seos kuumennetaan kiehumispisteeseen ja raakamassa kirkastetaan vaahto pinnalta kuorimalla. ”

Kappaleen tarkoituksena on tarkentaa raakamassan valmistusvaihetta, jota ei ole selvitetty tarkemmin voimassa olevassa tuote-eritelmässä. Muutoksella kodifioidaan valmistajien vakiintuneet käytännöt ja taataan tuotteelta vaaditun laadun toteutuminen käytäntöjen paremman kuvailun ansiosta.

Makeisten valmistus:

Korvataan virke:

”sokeria keitetään ’paljaalla liekillä’ ja, kun seos on kuumentunut ’murtumisasteeseen’ (sen lämpötila on noin 150 °C), siihen lisätään luontaista bergamottiaromia vähintään 2 grammaa yhtä raakamassakiloa kohti”

seuraavasti:

”Raakamassaa keitetään paljaalla liekillä ja, kun seos on kuumentunut ’murtumisasteeseen’, toisin sanoen 152 °C:seen (+ tai -5 °C), se otetaan pois lämmöltä ja siihen lisätään yhdellä lisäyksellä luontaista bergamottiaromia vähintään 2 grammaa (+ tai -10 prosenttia) yhtä raakamassakiloa kohti. Bergamottiaromi on lisättävä seokseen riittävän nopeasti, jottei aromia haihdu ilmaan suuria määriä. Bergamottiaromia lisättäessä seosta sekoitetaan kevyesti sokerin ennenaikaisen kiteytymisen välttämiseksi. ” Muutoksen avulla pyritään kuvaamaan makeisten valmistusvaihetta totuudenmukaisesti ja tarkasti. Voimassa olevassa tuote-eritelmässä puhutaan sokerin keittämisestä. Todellisuudessa kyse on kuitenkin raakamassan – joka koostuu muun muassa sokerista – keittämisestä. ”Murtumisasteen” lämpötilavälin tarkentamisella (152 °C, +/- 5 °C) pyritään helpottamaan valvontaa. Virkkeessä kuvataan myös tapa, jolla bergamottiaromi lisätään seokseen (yhdellä lisäyksellä, lämmöltä pois otettuun seokseen) ja rajataan paremmin bergamottiaromin määrä raakamassakiloa kohti (2 grammaa +/- 10 prosenttia). Määrän täsmentäminen on tärkeää halutun maun saavuttamiseksi. Mikäli annos on liian pieni, makeisen ominaismaku ei ole tarpeeksi voimakas. Mikäli annos on liian suuri, makeisen maku on liian voimakas ja äitelä. Muutoksella ei kyseenalaisteta tuotteen ominaispiirteitä tai yhteyttä maantieteelliseen alueeseen.

Korvataan virke:

Valmismassakaistale jäähdytetään jäähdytyspöydällä tai marmorilla, jonka jälkeen se hienonnetaan käsin (kaulimella, muotilla) tai valssilla.”

seuraavasti:

”Valmismassakaistale jäähdytetään pöydällä tai marmorilla, johon on etukäteen levitetty öljyä tai muuta elintarvikekäyttöön tarkoitettua rasva-ainetta.Tämän jälkeen valmismassa hienonnetaan käsin muotilla tehdyn merkitsemisen perusteella tai mekaanisesti valssaamalla. ”

Makeisten jäähdytystä ja muotoilua koskevaa kohtaa on täydennetty niin, että siinä kuvataan selvästi makeisvalmistajien käytäntöä. Toimijoilla ei ole käytössään jäähdytyspöytiä, jotka voisivat vastata alhaisen lämpötilan säilyttäviä pöytiä. Sen sijaan he käyttävät eri materiaaleista valmistettuja pöytiä tai marmorilevyjä valutetun valmismassan jäähdyttämiseen. Massan jäähtyminen perustuu lämpötilaeroon

— Makeisten pakkaaminen yksittäispakkauksiin:

Lisätään tuote-eritelmän kohtaan ”Tuotantomenetelmä” virke ”Tuote pakataan läpinäkyvään yksittäispakkaukseen, joka suojaa sitä kosteudelta ja estää makeisten tarttumisen toisiinsa.”, jotta valmistusmenetelmä olisi johdonmukainen tuotteen kuvauksen sekä sen maantieteellisen alueen rajaamisen kanssa, jossa kyseinen vaihe toteutetaan. Tuotteen pakkaaminen yksittäispakkaukseen on valmistajien vakiintunut käytäntö.

Makeisten pakkaaminen yksittäispakkauksiin tapahtuu maantieteellisellä alueella, koska makeiset on pakattava nopeasti valmistuksen jälkeen. Tällä pyritään välttämään tuotteen muuttuminen, esimerkiksi makeisten tarttuminen toisiinsa, jolloin makeiset eivät vastaa tuotteen kuvausta (makeisen muoto). Jos makeinen on valmistuksen jälkeen ja ennen pakkaamista liian kauan kosketuksissa ilman kanssa, sen ulkomuoto voi muuttua ja siitä voi tulla himmeä, maitomaisen värinen. Makeisen koostumus voi muuttua (ne voivat pehmentyä ja muuttua hampaisiin kiinni tarttuviksi). Makeisvalmistajat pakkaavat makeiset yksittäispakkauksiin, jotta ne eivät joudu kosketuksiin ilman kanssa ja säilyvät näin paremmin ja pidempään. Näin ollen pian valmistuksen jälkeen tapahtuvalla yksittäispakkaamisella ja mahdollisimman vähäisellä käsittelyllä varmistetaan se, että ”Bergamote de Nancy”- / ”Bergamotes de Nancy” -makeisen erityisominaisuudet, erityisesti sen läpikuultavuus ja kovuus, säilyvät.

5.6 Yhteys

Koko kappaletta "yhteys maantieteelliseen alkuperään" on tiivistetty ja se on jaoteltu uudelleen, jotta maantieteellisen alueen erityisyys, tuotteen ominaispiirteet ja syy-seuraussuhde tulisivat selvemmin esille. Muotoilua muutetaan, mutta yhteys tuotteen ja maantieteellisen alueen välillä pysyy muuttumattomana.

Tämän uuden muotoilun vuoksi yhtenäisen asiakirjan kohtaa "yhteys maantieteelliseen alkuperään" on muutettu. Muutos on tehty, jotta yhtenäinen asiakirja olisi komission täytäntöönpanoasetuksen (EU) N:o 668/2014 6 artiklan mukaisesti enintään 2 500 sanan pituinen.

Myös liitteet on poistettu, koska niiden sisältö on siirretty tuote-eritelmään (maantieteellisen alueen kartta) eivätkä ne sisällä sitovia määräyksiä (standardin AFNOR NF T 75–215 mukainen bergamottiöljyä koskevan eritelmän yhteenveto). Nämä muodolliset muutokset eivät vaikuta voimassa oleviin säännöksiin.

5.7 Merkinnät

Korvataan ilmaisu ”Tuotteen nimi: Bergamote de Nancy” seuraavasti: ”Tuotteen nimi: ’Bergamote de Nancy’ tai ’Bergamotes de Nancy’”, koska tuotteesta käytetään molempia nimiä. Yleensä nimi ”Bergamote de Nancy” on merkitty makeisen yksittäispakkaukseen ja nimi ”Bergamotes de Nancy” on merkitty useamman tuotteen pakkauksiin (pusseihin, rasioihin jne.).

Korvataan ainesosien luettelossa oleva ilmaisu ”Luontainen bergamottiaromi” ilmaisulla ”bergamottiaromi”, jota täydennetään maininnalla ”Bergamottiaromi on luonnontuote” tai ”Luontainen bergamottiaromi”, kuten tämän asiakirjan toisen kappaleen 5.2 kohdassa ilmoitetaan. Kyseisten virkkeiden kirjaaminen tuote-eritelmään estää virheelliset menetelmät, jotka voisivat olla epäjohdonmukaisia myös voimassa olevien sääntöjen kanssa.

Korvataan ilmaisu ”viimeinen käyttöpäivä (joka sijoittuu enintään neljän kuukauden päähän valmistuspäivästä), joka ilmoitetaan valmistuserässä seuraavasti: ’parasta ennen...’” seuraavasti: ”vähimmäissäilyvyysaika, joka on enintään 8 kuukautta valmistuspäivästä”.

Muutoksella pidennetään vähimmäissäilyvyysaikaa 4 kuukaudesta 8 kuukauteen, koska myyntikanavat ovat kehittyneet ja tuotteen jakelualue on laajentunut. Neljän kuukauden määräaika on tässä yhteydessä kohtuuttoman lyhyt. Vähimmäissäilyvyysajan pidentäminen 8 kuukauteen ei kyseenalaista tuotteen ominaispiirteitä. Tuotteelle on tehty vanhentamistestejä ja aistinvaraisia ominaisuuksia koskevia testejä eikä 8 kuukauden vähimmäissäilyvyysaika kyseenalaista makeisen ominaisuuksia ja ominaispiirteitä. Lisäksi yksittäispakkaus edistää makeisten säilymistä.

5.8 Muu

— Makeisten pakkaaminen irtotavaraksi tai kuluttajapakkauksiin

Lisätään tuote-eritelmään lause: ”makeisia voidaan pitää kaupan: irtotavarana (yli 1 kg:n erissä) tai kuluttajapakkauksissa, jotka voivat olla metalli- tai pahvirasioita tai läpinäkyvästä materiaalista tehtyjä pusseja, polyeteenistä tehtyjä pusseja lukuun ottamatta” tuotteen tarjontamuodon tarkentamiseksi. Kyseiset tarjontamuodot vastaavat valmistajien perinteisesti käyttämiä tarjontamuotoja. Polyeteenistä valmistettujen pussien käyttö on kielletty, sillä aine aiheuttaa koostumuksensa vuoksi nopeammin muutoksia makeisen ominaisuuksiin ja erityisesti sen väriin ja läpikuultavuuteen.

- Yhteystietojen päivitys:

Lisätään jäsenvaltion toimivaltaisen viranomaisen yhteystiedot ja saatetaan ajan tasalle hakijaryhmän muuttuneet yhteystiedot.

- Valvontaelimet:

Valvontaelimen yhteystiedot on korvattu toimivaltaisen valvontaviranomaisen yhteystiedoilla. Muutoksen tarkoituksena on välttää se, että eritelmää pitää muuttaa valvontaelimen vaihtuessa.

- Kansalliset vaatimukset:

Lisätään tärkeimmät valvottavat seikat kansallisiin vaatimuksiin voimassa olevien kansallisten säännösten mukaisesti.

YHTENÄINEN ASIAKIRJA

”BERGAMOTE DE NANCY ” / ”BERGAMOTES DE NANCY ”

EU-nro: PGI-FR-0195-AM01 – 30.10.2017

SAN () SMM (X)

1. Nimi/nimet

”Bergamote de Nancy” / ”Bergamotes de Nancy”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Makeis-, leipomo-, konditoria- ja keksituotteet

3.2 Kuvaus 1 kohdassa nimetystä tuotteesta

”Bergamote de Nancy”/ ”Bergamotes de Nancy” on makeinen, joka on valmistettu yksinomaan sokerista, glukoosisiirapista ja bergamottiaromista. Makeiselle luontainen väri johtuu paljaalla liekillä keittämisestä.

”Bergamote de Nancy”/ ”Bergamotes de Nancy” on konditoriatuote, läpikuultava ja kova, väriltään meripihkankeltainen makeinen. Se on neliönmuotoinen ja litteä ja painaa 2–5 grammaa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Sallittuja raaka-aineita ovat ainoastaan:

— CEE-luokan 1 tai CEE-luokan 2 sokeri

— glukoosisiirappi, jonka dekstroosiekvivalentti (DE-luku) on 35–41

— bergamottiaromi

— vesi

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Makeisten tuotannon raakamassan valmistuksesta makeisten leikkaamiseen on tapahduttava maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Tuote pakataan läpinäkyvään yksittäispakkaukseen, joka suojaa sitä kosteudelta ja estää makeisten tarttumisen toisiinsa, sillä nämä muuttavat makeisen ulkomuotoon liittyviä ominaisuuksia.

Yksittäispakkauksiin pakkaamisen on tapahduttava heti valmismassan leikkaamisen jälkeen, koska massa reagoi herkästi ilmankosteuteen. Makeiset voivat helposti tarttua kiinni toisiinsa, muuttua himmeiksi, maitomaisen värisiksi ja niiden koostumus voi muuttua (ne voivat pehmentyä ja muuttua hampaisiin kiinni tarttuviksi). Makeisvalmistajat pakkaavat makeiset yksittäispakkauksiin, jotta ne eivät joudu kosketuksiin ilman kanssa ja säilyvät näin paremmin ja pidempään. Näin ollen maantieteellisellä alueella tapahtuvalla yksittäispakkaamisella varmistetaan ”Bergamotes de Nancy” -makeisen erityisominaisuuksien, erityisesti sen läpikuultavuuden ja kovuuden, säilyminen.

”Bergamote de Nancy” / ”Bergamotes de Nancy” pakataan yksittäispakkaukseen ja myydään seuraavissa tarjontamuodoissa:

— irtotavarana, yli 1 kg:n erissä

— tai kuluttajapakkauksissa, jotka voivat olla metalli- tai pahvirasioita tai läpinäkyvästä materiaalista tehtyjä pusseja, polyeteenistä tehtyjä pusseja lukuun ottamatta.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikkiin pakkauksiin on tehtävä seuraavat merkinnät:

— nimitys ”Bergamote de Nancy” tai ”Bergamotes de Nancy”,

— ainesosien luetteloon maininta ”Bergamottiaromi”, jota täydennetään maininnalla ”Bergamottiaromi on luonnontuote” tai ”Luontainen bergamottiaromi”,

— valmistajan yhteystiedot,

— vähimmäissäilyvyysaika, joka on enintään 8 kuukautta valmistuspäivästä.

4. Maantieteellisen alueen tarkka rajaus

Maantieteellinen alue muodostuu seuraavista departementeista:

— Meurthe et Moselle

— Meuse

— Moselle

— Vosges

5. Yhteys maantieteelliseen alueeseen

Maantieteellisen alueen erityisyys

Nancy on Lorrainen alueen pääkaupunki. Se oli myös Lothringenin herttuakunnan perinteinen pääkaupunki aina vuoteen 1766 saakka, jolloin se liitettiin Ranskan kuningaskuntaan. Lothringenin herttuakunta piti tuolloin hoviaan Nancyssä.

Ensimmäinen maininta bergamotin makuisesta pastillista löytyy Lothringenin ja Barin viimeisen herttuan Stanislaus I:n (Stanisław Leszczyński) keittiöpäällikön Gilliers’in vuonna 1751 kirjoittamasta teoksesta (Le cannaméliste français). Teoksessa on lueteltu kaikki keittiössä käytetyt tuotteet, välineet ja tekniikat, ja siinä kuvataan erityisesti pastillin muotoista, luontaisella bergamottiaromilla maustettua makeista. Tuolloin tuoksuvaa pastillia käytettiin hengityksen raikastajana.

Vuonna 1857 makeisvalmistaja Jean Frédéric Godefroy Lillich vahvisti lopullisen ”Bergamote de Nancy”- / ”Bergamotes de Nancy” -makeisen valmistusperiaatteen, jonka avulla hän oli onnistunut kiinnittämään paremmin makuaromin keitettyyn sokeriin.

Myös muut Lorrainen alueen makeisvalmistajat oppivat valmistamaan ”Bergamote de Nancy”- / ”Bergamotes de Nancy” -makeisia ja alkoivat siirtää eteenpäin makeisen valmistukseen liittyvää osaamistaan.

Makeisen valmistusmenetelmä on erikoislaatuinen: sokerista ja vedestä tehtyä seosta keitetään siihen saakka, kunnes seos saavuttaa ”murtumisasteen” noin 152 °C:n lämpötilassa. Luontaisen bergamottiaromin lisäämisen jälkeen seos valutetaan valulaudalle ja leikataan muotilla tai valssilla.

Tuotteen erityisyys

”Bergamote de Nancy”- / ”Bergamotes de Nancy” -makeisella on seuraavat ominaisuudet:

- se on läpikuultava ja kova, neliönmuotoinen,

- bergamotin makuinen,

- luontaiselta väriltään meripihkankeltainen.

”Bergamote de Nancy”- / ”Bergamotes de Nancy” -makeisen maine on vakiintunut aikojen kuluessa ja se tunnetaan myös Lorrainen rajojen ulkopuolella.

Syy-seuraussuhde

”Bergamote de Nancy”- / ”Bergamotes de Nancy” -makeisen yhteys maantieteelliseen alueeseen perustuu makeisen määrättyyn laatuun ja maineeseen.

Alkujaan bergamotin makuinen pastilli oli kehitetty Nancyyn asettuneessa Lothringenin herttuan hovissa hengityksen raikastajaksi. Makeisen kovan rakenteen takia sitä on imeskeltävä ja se sulaa näin ollen suussa hitaasti. Tämän myötä luontaisen bergamottiaromin tuoksua voi kehittyä suuhun. Makeisen valmistuksessa käytetään edelleen ainoastaan luontaista bergamottiaromia. Se on oleellinen osa makeisen identiteettiä – onhan se nimetty sitrushedelmän (bergamotin, ranskaksi bergamote, josta luontainen aromi on peräisin) sekä makeisen synnyinkaupungin, Nancyn, mukaan.

”Bergamote de Nancy”- / ”Bergamotes de Nancy” -makeisen kova rakenne johtuu sokerin keittämisestä. Maantieteellisellä alueella toimivien makeisvalmistajien osaamiseen kuuluu vedestä ja sokerista muodostuvan raakamassan keittäminen paljaalla liekillä noin 150 °C:n lämpötilaan, joka vastaa sokerin murtumisastetta. Sokeri, joka on keitetty, muuttuu jäähtyessään kovaksi ja helposti rikkoutuvaksi. Myös luontainen meripihkankeltainen väri johtuu keittotavasta. Kovia makeisia voitaisiin valmistaa myös nykyaikaisilla tekniikoilla, jotka mahdollistavat sokerin vakuumikuumennuksen. Kyseiset tekniikat kuitenkin edellyttäisivät väriaineen lisäämistä makeismassaan makeiselle ominaisen värin aikaansaamiseksi. ”Bergamote de Nancy”- / ”Bergamotes de Nancy” -makeisen ominaispiirteet siis juontavat juurensa Nancyssä toimineiden makeisvalmistajien kehittämästä alkuperäisestä valmistusmenetelmästä.

”Bergamote de Nancy”- / ”Bergamotes de Nancy” -makeisen maine on levinnyt niin Lorrainen kuin kansallistenkin rajojen ulkopuolelle. Makeinen esiteltiin vuonna 1909 järjestetyssä kansainvälisessä näyttelyssä yleisölle metallirasiassa, johon oli painettu silkkipainotekniikalla Nancyn place Stanislas -aukion kuva. Makeinen on kuvattu teoksessa ”Lorraine: produits du terroir et recettes traditionnelles” [toim. J. Froc, M. Hyman, Ph. Hyman, et al., teoksen alkusanat on kirjoittanut Lorrainen aluevaltuuston puheenjohtaja], joka kuuluu ”Inventaire du patrimoine culinaire de la Lorraine” -kokoelmaan (vuoden 1998 painos, sivut 90–91). Se on määritelty myös Larousse Gastronomique -teoksessa (vuoden 2000 painos, sivu 105).

Se on ainoa perinteinen ranskalainen makeinen, jonka maku perustuu luontaiseen bergamottiaromiin. Se liittyy olennaisesti Nancyn kaupungissa ja Lorrainen alueella kehittyneeseen osaamiseen sekä kaupungin ja alueen maineeseen.

Eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/3-CDCIGPBergamoteNancyQCOMUE042018.pdf

(1) EUVL L 343, 14.12.2012, s. 1.